મુઘલોના ગોલકોંડા સાથેનો સંઘર્ષ પૂરા આઠ મહિના અને દસ દિવસ ચાલ્યો હતો અને ગોલકોંડા વિજય સમશેર અને ભાલના બળે નહીં, પણ લાંચ-રુશ્વત અને દગાખોરીના આધારે મેળવેલો વિજય હતો. "પ્રેમ ઔર યુદ્ધ મેં સબ કુછ જાયઝ હૈ" તેનું ઉમદા દૃષ્ટાંત ક્યાંય પ્રત્યક્ષ થતું હોય તો તે ઔરંગઝેબનાં યુદ્ધોમાં થાય છે. પ્રેમ તો તેના જીવનમાં હતો નહીં. યુદ્ધોમાં બધા પ્રકારની યુક્તિઓ અપનાવવા છતાં ઔરંગઝેબની દક્ષિણ નીતિ મુઘલ સામ્રાજ્ય અને ખુદ ઔરંગઝેબની કબર બની હતી. તેથી જ તો ઔરંગઝેબના ઇતિહાસના અધિકારી વિદ્વાન સર જદુનાથ સરકારે વ્યક્તિગત રીતે ઔરંગઝેબને એશિયાના મહાન શાસકોમાંનો એક ગણાવ્યો છે, પણ સાથે જ તેનો ૫૦ વર્ષનો રાજ્યકાળ ભારતના ઇતિહાસમાં નિરાશાનો સમય ગણાવ્યો છે.